ВакъитIым къащыщIар
— Дэ адэкIэ дыкIуэфынукъым, — жаIащ вакъитIым. — Флъагъуркъэ, ди лъэгур щIоху.
— Iэмал иIэмэ, дыздежьам зыгуэрурэ дынэвгъэс, — лъэIуащ вакъэхэр зей лъакъуитIыр. АрщхьэкIэ вакъэхэм ядакъым я пIэ икIын. Щымыхъум, лъакъуэхэр вакъэ щащэ тыкуэным щIыхьэщ, цIуужу туфлъэ зырыз къащэхури, я гъуэгу теувэжащ, ялъэкIынур и кIэм нэсу хуащIэну зымыда вакъитIыр якIэлъыплъу гъуэгум телъу къагъанэри.
ЩэкI кIапэр зыхуеяр
— КхъыIэ, мо бэракъым шэм пхиудауэ иIэ гъуанэм сыщывдэж, — лъаIуэрт щэкI плъыжь тIэкIур, иджыри къэс зыми къримыдзэу псэуар. Ар хуейт бэракъым щыщ зищIу, и пщIэр дригъэуеину.
Нэпсым теухуауэ
— Сыт, нанэ, уи нэпсыр къыщIекIуар? — щIэупщIащ шхыным халъхьэну яукъэбз бжьыныр.
— Уэ фIыщэу узолъагъури аращ, — жиIащ нанэм.
Щхьэгъубжэмрэ топымрэ
Унэм хэлъ щхьэгъубжэшхуэр дихьэхауэ еплъырт пщIантIэм щызелъатэ топым. Ар зэм дэлъейрт, зэм зричырти куэбжэм нэсырт. «Мис ар топ мэхъу! Абы и псынщIагъыр, абы и лъэщагъыр! Апхуэдэ зы топ сиIащэрэт!» — жиIэрт щхьэгъубжэшхуэм. Абы япэу илъагъуу арат апхуэдэ топ. Модрейм увыIэгъуэ иIэтэкъым, мотор итми ярейуэ, зелъатэрт. Апхуэдэу пщIантIэр къилъэтыхьурэ, къехъуэпса щхьэгъубжэшхуэм техуэри — дзаргъ! — хэлъа абджыр къыхигъэщэщри, топыр, зыри къэмыхъуа хуэдэ, лъейуэ ежьэжащ. АрщхьэкIэ хуэгъуакъым ищIар — къащтэри пщIантIэм къыдадзащ икIи иужькIэ абы зэи дагъэхьэжакъым.
ХъумпIэцIэджыр щIэнэшхуэр
— Сыт уи нэхэр апхуэдизу щIэиныр? — жаIэри хъумпIэцIэджым еупщIати, къажриIар мыращ:
— Сэ сызытет гъуэгур хуиту слъагъун хуейщ, сыщхьэрыуэу сыздэмыкIуэн сымыкIуэн щхьэкIэ. ИтIанэ, сэ сыхуейщ си ныбжьэгъухэр щыгуфIэкIэ хуиту слъагъуну.
Дзыгъуэм щхьэусыгъуэ ищIар
Джэдум ерагъыу IэщIэкIа дзыгъуэр и гъуэм илъэдэжащи, губжьауэ мэдалъэ:
— Сэ нэхърэ зэрынэхъ иныр къигъэсэбэпауэ мы джэдуужьым сыкърехуэкI сишхыну. Сэ абы джэду зэрашх езгъэлъагъунт, си лъатэр цIыкIуу щымытамэ!
Лъэмыж щхьэщытхъу
Псым телъ лъэмыжым и фIэщыпэрэ зигъэщIагъуэу жиIэрт:
— Ей, псы, сэ сыптрамылъхьамэ, дауэ ухъунут уэ? Сэ си щIагъымкIэ ущIэмыжу щытамэ, дауэ епхьэхынут уи толъкъун уэрхэр?
Зэгуэрым псыр къиури лъэмыжыр трихащ. Ар ирихьэхыурэ, псым жиIащ:
— Плъагъурэ, лъэмыж щхьэщытхъу, уэ устемылъыж щхьэкIэ къэмынэу сэ сызэрежэх?! Уэрат сэ къысхуейр, армыхъуамэ сэ зыкIи сыпхуейтэкъым.
Мет цIыкIухэр изыдар
Бостейм зигъэщIагъуэрт:
— Флъагъурэ мы си пщэм деж ит мет цIыкIуищым я дахагъыр!
— Пэжщ, тхьэ, дахэ дыдэхэщ, — жаIэрт зылъагъухэми.
— Сэращ а мет цIыкIухэр изыдар, — жиIащ зэгуэр мастэм.
Къагъырмэс Борис.
